Sklep I R 19/2003
Datum: 2003-03-20T01:00:00.000+01:00
ecli: ECLI:SI:VSRS:2003:I.R.19.2003
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO
institut: določitev krajevne pristojnosti po višjem sodišču - delegacija pristojnosti iz drugih tehtnih razlogov - odškodninski spor - zahteva za odškodnino zaradi nezakonitega dela pristojnega sodišča

## Jedro

Kot razlog je sodišče navedlo dejstvo, da tožeča stranka svoj tožbeni zahtevek za plačilo odškodnine utemeljuje s trditvami, da ji je škoda nastala zaradi nezakonitega dela na izvršilnem oddelku sodišča, pri katerem je bila tožba vložena.

## Izrek

Za odločanje v tej pravdni zadevi se določi Okrajno sodišče v Mariboru.

## Obrazložitev

Tožeča stranka je vložila proti toženi stranki pri Okrajnem sodišču v Slovenski Bistrici tožbo zaradi plačila odškodnine.

Sodišče, pri katerem je bila tožba vložena, je dne 17.2.2003 predlagalo, naj se za obravnavanje zadeve določi drugo sodišče. Kot razlog je navedlo dejstvo, da tožeča stranka svoj tožbeni zahtevek za plačilo odškodnine utemeljuje s trditvami, da ji je škoda nastala zaradi nezakonitega dela na izvršilnem oddelku sodišča, pri katerem je bila tožba vložena.

Predlog je utemeljen.

Vrhovno sodišče lahko na predlog stranke ali pristojnega sodišča določi drugo stvarno pristojno sodišče, da postopa v zadevi, če je očitno, da se bo tako laže opravil postopek, ali če so za to drugi tehtni razlogi (67. člen ZPP).

Okoliščine, s katerimi Okrajno sodišče v Slovenski Bistrici utemeljuje svoj predlog za delegacijo pristojnosti, predstavljajo tehten razlog za določitev drugega stvarno pristojnega sodišča. Zato je Vrhovno sodišče predlogu ugodilo.